รัฐบาลไทย-ข่าวทำเนียบรัฐบาล-คปภ. เฉียบ! ไตรมาส 1/2560 ฟันไม่เลี้ยง 4 ตัวแทน/นายหน้าประกันภัยทำผิดกฎหมาย
วันพฤหัสบดีที่ 27 เมษายน 2560
คปภ. เฉียบ! ไตรมาส 1/2560 ฟันไม่เลี้ยง 4 ตัวแทน/นายหน้าประกันภัยทําผิดกฎหมาย
คปภ. เพิกถอนใบอนุญาตตัวแทน/นายหน้าประกันภัย รวม 4 ราย ที่กระทําผิดกฎหมายสร้างความเดือดร้อนให้กับประชาชน
ดร.สุทธิพล ทวีชัยการ เลขาธิการคณะกรรมการกํากับและส่งเสริมการประกอบธุรกิจประกันภัย (คปภ.) เปิดเผยว่า ณ วันที่ 31 มีนาคม 2560 ธุรกิจประกันภัยทั้งระบบมีตัวแทน/นายหน้าประกันภัย จํานวนทั้งสิ้น 522,828 ราย โดยแบ่งเป็นตัวแทนประกันชีวิต จํานวน 273,892 ราย ตัวแทนประกันวินาศภัย จํานวน 20,209 ราย นายหน้าประกันชีวิต จํานวน 104,806 ราย และนายหน้าประกันวินาศภัย จํานวน 123,921 ราย ซึ่งส่วนใหญ่เป็นบุคลากรที่มีมาตรฐานและคุณภาพที่ดี ตัวแทน/นายหน้าประกันภัยที่กระทําผิดกฎหมายสร้างความเดือดร้อนให้กับประชาชนนั้นถือได้ว่ามีอัตราส่วนที่น้อยมาก ทั้งนี้ สํานักงาน คปภ. ได้ทําการตรวจสอบข้อเท็จจริงและพยานหลักฐานพิสูจน์ยืนยันแล้ว จึงได้ดําเนินการลงโทษอย่างเคร่งครัดด้วยการเพิกถอนใบอนุญาต ซึ่งในไตรมาสที่ 1 ของปี 2560 (วันที่ 1 มกราคม - 31 มีนาคม) ตนในฐานะนายทะเบียนได้มีคําสั่งเพิกถอนใบอนุญาตตัวแทน/นายหน้าประกันภัย รวม 4 ราย โดยอาศัยอํานาจตาม ข้อ 6 (4) แห่งประกาศคณะกรรมการกํากับและส่งเสริมการประกอบธุรกิจประกันภัย เรื่อง หลักเกณฑ์และวิธีการในการประกาศ หรือโฆษณาการฝ่าฝืน หรือไม่ปฏิบัติตามกฎหมายว่าด้วยการประกันชีวิต (วินาศภัย) พ.ศ. 2556 โดยในจํานวนนี้ประกอบด้วยตัวแทนประกันชีวิต จํานวน 3 ราย และนายหน้าประกันวินาศภัย จํานวน 1 ราย ซึ่งผู้ที่ถูกเพิกถอนใบอนุญาตทั้ง 4 ราย จะไม่สามารถกระทําการเป็นตัวแทน/นายหน้าประกันภัยหรือขอรับใบอนุญาตใหม่ได้ภายใน 5 ปี นับแต่วันที่ถูกเพิกถอนใบอนุญาต หากฝ่าฝืนต้องระวางโทษจําคุกไม่เกินหกเดือน หรือปรับไม่เกินห้าหมื่นบาทหรือทั้งจําทั้งปรับ ส่วนสาเหตุของการกระทําความผิดของบุคคลทั้ง 4 ราย ที่นําไปสู่การเพิกถอนใบอนุญาตในครั้งนี้เกิดขึ้นในลักษณะเดียวกัน คือ ได้รับชําระเงินค่าเบี้ยประกันภัยจากผู้เอาประกันภัย แต่มิได้นําเงินค่าเบี้ยประกันภัยส่งให้บริษัท
“ที่ผ่านมา สํานักงาน คปภ. ได้ให้ความสําคัญอย่างยิ่งเกี่ยวกับคุณภาพของตัวแทน/นายหน้าประกันภัย ตั้งแต่กระบวนการก่อนการขาย การเสนอขายตลอดจนการให้บริการหลังการขาย อีกทั้งมีการอบรม การสอบ การขอต่ออายุ เพื่อขอรับใบอนุญาตเป็นตัวแทน/นายหน้าประกันภัย ทั้งนี้ เพื่อเป็นการคุ้มครองประชาชนผู้เอาประกันภัยไม่ให้ถูกเอารัดเอาเปรียบ สํานักงาน คปภ. เองต้องมีความเฉียบขาดในการดําเนินการตรวจสอบและพิจารณาลงโทษอย่างเคร่งครัด จริงจัง และต่อเนื่อง ซึ่งจากนี้ไปการบังคับใช้กฎหมายในเรื่องนี้จะมีแต่เข้มข้นมากยิ่งขึ้น เนื่องจากได้มีการเสนอแก้ไขเพิ่มเติมพระราชบัญญัติประกันชีวิตและพระราชบัญญัติประกันวินาศภัย ให้มีบทบัญญัติเกี่ยวกับการฉ้อฉลประกันภัย ซึ่งมีบทกําหนดโทษทางอาญาทั้งจําคุกและปรับด้วย ซึ่งในอนาคตหากตัวแทนและนายหน้าประกันภัยกระทําผิด นอกจากจะถูกเพิกถอนใบอนุญาตแล้ว ถ้าการกระทําเข้าองค์ประกอบความผิดเรื่องการฉ้อฉลประกันภัยก็อาจถูกดําเนินคดีจนถึงขั้นจําคุกและปรับอีกด้วย” เลขาธิการ คปภ. กล่าว
ดร.สุทธิพล กล่าวทิ้งท้ายว่า เพื่อเป็นการคุ้มครองสิทธิประโยชน์ของประชาชนในอันที่จะได้รับข้อมูลที่ครบถ้วน ถูกต้อง จากการซื้อประกันภัยจากตัวแทน/นายหน้าประกันภัยที่มีคุณภาพ ประชาชนควรตรวจสอบว่าผู้เสนอขายประกันภัย เป็นตัวแทน/นายหน้าประกันภัยที่ได้รับใบอนุญาตถูกต้อง โดยสามารถตรวจสอบสถานะตัวแทน/นายหน้าประกันภัย ได้จากเว็บไซต์ของ สํานักงาน คปภ. www.oic.or.th หรือสอบถามได้ที่ สายด่วน คปภ. 1186
ที่มา : กระทรวงการคลัง
ผู้นําเสนอ : กลุ่มสารนิเทศการคลัง สํานักงานปลัดกระทรวงการคลัง